হাউজ অফ দ্য ড্রাগন
হাউজ অব দ্য ড্রাগন (ইংরেজি: House of the Dragon, অনুবাদ 'ড্রাগনের নিবাস') হল মার্কিন কাল্পনিক নাট্যধর্মী টেলিভিশন ধারাবাহিক। এটি গেম অব থ্রোনস (২০১১-২০১৯)-এর পূর্ববর্তী গল্প। এটি এইচবিওর জন্য নির্মিত জর্জ আর. আর. মার্টিন ও রায়ান কোন্ডালের দ্বিতীয় অনুষ্ঠান। দুটি ধারাবাহিকই মার্টিনের উপন্যাস আ সং অব আইস অ্যান্ড ফায়ার অবলম্বনে নির্মিত। কোন্ডাল ও মিগেল সাপোশনিক অনুষ্ঠানটির নির্মাতা। ফায়ার অ্যান্ড ব্লাড উপন্যাসের অংশ অবলম্বনে ধারাবাহিকটি গেম অব থ্রোনস-এর ঘটনাবলির ২০০ বছর পূর্বের এবং ড্যানেরিস টারগেরিয়ানের জন্মের ১৭২ বছর পূর্বের পটভূমিতে নির্মিত। এতে টারগেরিয়ান রাজবংশের সমাপ্তির সূত্রপাত এবং "ড্যান্স অব দ্য ড্রাগন" নামে পরিচিত রাজসিংহাসনের আরোহনের লক্ষ্যে যুদ্ধের চিত্র তুলে ধরা হয়েছে। ২০১৯ সালের অক্টোবর মাসে হাউজ অব দ্য ড্রাগন ধারাবাহিক নির্মাণের ফরমায়েশ আসে। ২০২০ সালের জুলাই মাসে অভিনয়শিল্পীদল নির্বাচন করা হয় এবং ২০২১ সালের এপ্রিল মাসে যুক্তরাজ্যে প্রধান দৃশ্যধারণ শুরু হয়। প্রথম মৌসুমে ১০টি পর্ব নিয়ে ২০২২ সালের ২১শে আগস্ট ধারাবাহিকটির প্রচার শুরু হয়। উদ্বোধনী প্রচারের পাঁচ দিন পর, ধারাবাহিকটির দ্বিতীয় মৌসুমের ঘোষণা আসে। সাপোশনিক প্রথম মৌসুমের পর প্রদর্শক হিসেবে নিজেকে প্রত্যাহার করে নেন, ফলে কোন্ডাল দ্বিতীয় মৌসুমের একক প্রদর্শক।